নলিনীধৰ ভট্টাচাৰ্য (জেষ্ঠ ভাতৃ)\nবীৰেন্দ্ৰ কুমাৰ ভট্টাচাৰ্য (ইংৰাজীঃ Birendra Kumar Bhattacharya; ১৪ অক্টোবৰ, ১৯২৪ - ৬ আগষ্ট, ১৯৯৭) এগৰাকী অসমীয়া গল্পকাৰ, ঔপন্যাসিক, কবি, নিবন্ধকাৰ আৰু সাংবাদিক। ভাৰতৰ সৰ্ব্বোচ সাহিত্য সন্মান জ্ঞানপীঠ বঁটা লাভ কৰা তেওঁ প্ৰথমগৰাকী অসমীয়া লেখক আছিল। বিয়াল্লিচৰ গণ-আন্দোলনৰ ভিত্তিত ৰচিত 'মৃত্যুঞ্জয়' উপন্যাসৰ বাবে, ১৯৭৯ চনত, তেওঁ এই বঁটা লাভ কৰিছিল। ১৯৬১ চনত, তেওঁৰ 'ঈয়াৰুইঙ্গম' উপন্যাসে সাহিত্য অকাডেমি বঁটা লাভ কৰে। Love in the Time of Insurgency নামেৰে এই গ্ৰন্থৰ ইংৰাজী অনুবাদ ২০০৫ চনত প্ৰকাশ পাইছিল। ভট্টাচাৰ্য ১৯৮৩ চনত বঙাইগাঁৱত অনুষ্ঠিত অসম সাহিত্য সভাৰ সোণালী জয়ন্তী অধিবেশনৰ সভাপতি আছিল। তেওঁ গুৱাহাটী বিশ্ববিদ্যালয়ৰ সাংবাদিকতা বিভাগৰ ৰীডাৰ আছিল। জব্বলপুৰ বিশ্ববিদ্যালয়ে ভট্টাচাৰ্যক সন্মানীয় ডি লিট উপাধি প্ৰদান কৰিছিল।\n1.2 শিক্ষা আৰু ব্যক্তিগত জীৱন\n১৯২৪ চনৰ ১৪ অক্টোবৰত চফ্ৰাই চাহবাগিচাত বীৰেন্দ্ৰ কুমাৰ ভট্টাচাৰ্যৰ জন্ম হয়। তেওঁৰ দেউতাক শশীধৰ ভট্টাচাৰ্য সেই বাগিছাৰে কৰ্মী আছিল। মাক আইদেউ ভট্টাচাৰ্য। সাতোজন ভাই-ককাইৰ মাজত বীৰেন্দ্ৰকুমাৰ আছিল দ্বিতীয়। জেষ্ঠ ভাতৃ নলিনীধৰ ভট্টাচাৰ্য অধ্যাপক। আন তিনিজন ক্ৰমে গিৰীন, অনিল আৰু কামাখ্যা ভট্টাচাৰ্য।\nভট্টাচাৰ্য পৰিয়ালৰ পূৰ্বজ যোৰহাট নগৰৰ পৰা দহ মাইল পূবে অৱস্থিত চাওঘাট মৌজাৰ ডিহা নৈৰ পাৰৰ ঢেকীয়া খোৱা গাঁৱত বাস কৰিছিল। যোৰহাটৰ পৰা প্ৰকাশিত আসাম বিলাসিনীৰ সম্পাদক কৃষ্ণকান্ত ভট্টাচাৰ্য আৰু শ্বিলঙৰ পৰা প্ৰকাশিত বিজুলীৰ সম্পাদক লক্ষ্মীনাথ শৰ্মা বীৰেন্দ্ৰকুমাৰৰ পূৰ্বজ আছিল। শিক্ষাবিদ লক্ষ্মীনাথ শৰ্মা অসমৰ তৃতীয়গৰাকী অনাৰ্ছ গ্ৰেজুৱেট। তেওঁ সংস্কৃতত স্নাতকোত্তৰ ডিগ্ৰী লাভ কৰিছিল। \nশিক্ষা আৰু ব্যক্তিগত জীৱন[সম্পাদনা কৰক]\nচফ্ৰাই প্ৰাইমাৰী স্কুলত শিক্ষাৰম্ভ কৰি বীৰেন্দ্ৰকুমাৰ কাকজান এম ই স্কুলত ভৰ্তি হয় আৰু যোৰহাট চৰকাৰী হাইস্কুলৰ পৰা ১৯৪১ চনত মেট্ৰিকুলেচন পাছ কৰে। ভট্টাচাৰ্যই প্ৰৱেশিকা পৰীক্ষাত অসমীয়া, ভূগোল, বুৰঞ্জী আৰু সংস্কৃত বিষয়ত 'লেটাৰ' সহ প্ৰথম বিভাগত উৰ্ত্তীণ হৈছিল। তাৰপিছত তেওঁ কটন মহাবিদ্যালয়ৰ পৰা বিজ্ঞান শাখাত ক্ৰমে ১৯৪৩ চনত উচ্চতৰ মাধ্যমিক আৰু ১৯৪৫ চনত স্নাতক ডিগ্ৰী লাভ কৰে। বি এছ চি ডিগ্ৰী লাভ কৰি তেওঁ সাংবাদিকতা পঢ়িবলৈ কলিকতালৈ যায়। সেইবছৰ কলিকতা বিশ্ববিদ্যালয়ত সাংবাদিকতা পাঠ্যক্ৰম আৰম্ভ হোৱাৰ কথা আছিল যদিও , সেয়া আৰম্ভ নোহাৱাত তেওঁ ল ক্লাছত নাম ভৰ্তি কৰে। কিন্তু ল পঢ়া সম্পূৰ্ণ নকৰি তেওঁ উভতি আহে। ১৯৫১ চনত বি এ আৰু ১৯৫৩ চনত প্ৰাইভেটকৈ গুৱাহাটী বিশ্ববিদ্যালয়ৰ পৰা অসমীয়াত স্নাতকোত্তৰ ডিগ্ৰী লাভ কৰে । ১৯৭৭ চনত, Humar and Satire in Assamese Literature ('অসমীয়া সাহিত্যত ব্যংগ আৰু হাস্যৰস') গৱেষণাপত্ৰৰ বাবে ভট্টাচাৰ্যই ডক্টৰেট ডিগ্ৰী লাভ কৰে।\n১৯৫৮ চনৰ ৬ জুন তাৰিখে বিনীতা ভট্টাচাৰ্যৰ সৈতে বীৰেন্দ্ৰ কুমাৰ ভট্টাচাৰ্য বিবাহ পাশত আৱদ্ধ হয়। বিশিষ্ট সমালোচক মুনীন বৰকটকীয়ে ডক্টৰ হেমন্তকুমাৰ শৰ্মাই সংকলন কৰা বীৰেন্দ্ৰ ভট্টাচাৰ্যৰ সাহিত্য-কৃতি গ্ৰন্থত প্ৰকাশ পোৱা তেখেতেৰ প্ৰৱন্ধ বীৰেন্দ্ৰ-কৃতিত লিখিছে ;\n"ড° ভট্টাচাৰ্যৰ জীৱন সংগ্ৰামৰ পিছপিনে যি শক্তি আছে- সেয়া তেখেতৰ সহধৰ্মিনী শ্ৰীমতী বিনীতা ভট্টাচাৰ্য। সহধৰ্মিনীৰ বেশত সহ সৈনিকৰ ধৰ্ম পালন কৰি দুৰ্যোগৰ মাজতো সাংসাৰিক জীৱনৰ পাৰস্পৰিক বুজাবুজিৰ মাধ্যমত নিজৰ স্বামীক বীৰ বেশত প্ৰতিষ্ঠা কৰাত শ্ৰীমতী ভট্টাচাৰ্য কৃতকাৰ্য হ'ব পাৰিছে। তেখেতৰ ত্যাগ আৰু প্ৰেৰণা ড° ভট্টাচাৰ্যৰ যেন ৰণস্থলীৰ কবচ-কুণ্ডল।"\n১৯৪২ঃ বিয়াল্লিছৰ স্বাধীনতা আন্দোলনত যোগদান\n১৯৪৫-৪৬ঃ কলিকতাৰ পৰা প্ৰ্কাশিত অসমীয়া মাহেকীয়া কাকত বাঁহী আৰু ইংৰাজী 'Advance' কাকতৰ সহ সম্পাদক।\n১৯৪৭-৪৯ঃ গুৱাহাটীৰ পৰা ওলোৱা 'দৈনিক অসমীয়া'ৰ সংবাদ-সম্পাদনা।\n১৯৪৯-৫০ঃ সাপ্তাহিক 'জনতা' কাকতৰ সম্পাদক।\n১৯৫০-৫২ঃ মণিপুৰৰ উখ্ৰল হাইস্কুলত শিক্ষকতা।\n১৯৫৩-৬৩ঃ মাহেকীয়া আলোচনী ৰামধেনুৰ সম্পাদক।\n১৯৬৩-৬৭ঃ সাদিনীয়া 'নৱযুগ'ৰ সম্পাদক।\n১৯৬৭-১৯৮৩ঃ 'দৈনিক অসম', 'Assam Tribune', 'ধৰ্মযুগ', 'দিনমান', 'Indian Literature', 'Man and Developement' আদি কাকতৰ সৈতে লেখক ৰূপে বিশেষভাৱে জড়িত।\n১৯৬৮ঃ প্ৰথম বাৰ ৰুছ দেশ ভ্ৰমণ।\n১৯৬৮-৭৩ঃEconomic and Political Weeklyৰ সংবাদ-দাতা।\n১৯৭০-১৯৮৩ঃ Assam Arts and Craft Society-ৰ সভাপতি।\n১৯৭৭ঃ Humar and Satire in Assamese Literature নামৰ গৱেষণা-গ্ৰন্থৰ বাবে গুৱাহাটী বিশ্ববিদ্যালয়ৰ পৰা পি এইচ ডি উপাধি লাভ। কেৰালাৰ আৰ্নাকুলমত সাহিত্য অকাডেমিৰ দ্বৰা অনুষ্ঠিত আলোচনা-চক্ৰত সক্ৰিয় অংশ গ্ৰহণ।\n১৯৮০ঃ দিল্লীৰ বিজ্ঞান ভৱনত আনুষ্ঠানিকভাৱে জ্ঞানপীঠ বঁটা লাভ; ভাৰত চৰকাৰৰ গৃহ-মন্ত্ৰালয়ৰ হিন্দী পৰামৰ্শদাতা সমিতিৰ সদস্য।\n১৯৮২ঃ ভাৰতীয় লেখক সংস্থাৰ সভাপতি, জব্বলপুৰ বিশ্ববিদ্যালয়ৰ পৰা সন্মানিত ডি লিট উপাধি লাভ।\n১৯৮৩ঃ সাহিত্য অকাডেমিৰ উপ-সভাপতি; গুৱাহাটী বিশ্ববিদ্যালয়ৰ মনোনীত সদস্য; আঞ্চলিক গৱেষণা উপদেষ্টা পৰিষদৰ সদস্য; Man and Developementৰ সম্পাদনা-উপদেষ্টা সমিতিৰ সদস্য, সাহিত্য অকাডেমিয়ে মনোনীত কৰা ভাৰতৰ প্ৰেছ কাউন্সিলৰ সদস্য; গুৱাহাটী বিশ্ববিদ্যালয়ৰ অসমীয়া বিভাগৰ হৈ বিশ্ববিদ্যালয়ৰ অনুদান আয়োগ সমিতিৰ সদস্য; নেচনেল জুৰীৰ সদস্য; ভাৰতীয় আন্তৰ্জাতিক কেন্দ্ৰৰ সদস্য; এলাহাবাদ বিশ্ববিদ্যালয়ৰ Institute of Gandhian Thought and Peace Studies ৰ আজীৱন সদস্য; ভাৰতৰ লেখক সজাতি দলৰ নেতা হিচাপে ৰুছ দেশ ভ্ৰমণ; বঙাইগাঁৱত অনুষ্ঠিত অসম সাহিত্য সভাৰ সোণালী জয়ন্তী অধিবেশনৰ সভাপতি।\nৰাজপথে ৰিঙিয়ায় , অসম জ্যোতি, গুৱাহাটী, ১৯৫৫।\nআই , ১৯৬০ [মালয়ালম আৰু হিন্দীলৈ অনূদিত হৈছে।]\nঈয়াৰুইঙ্গম , লয়াৰ্ছ বুক ষ্টল, ১৯৬০ [ইংৰাজীলৈ অনূদিত হৈছে।]\nশতঘ্নী, মিত্ৰ এজেন্সী, ১৯৬৫ [মালয়ালম, হিন্দী আৰু মাৰাঠীলৈ অনূদিত হৈছে।]\nনষ্টচন্দ্ৰ, শ্ৰী ভূমি পাবলিছিং হাউছ, ১৯৬৮।\nশৰত কোঁৱৰ, 'পোহৰ', ১৯৬৯।\nভাৰতী, আমাৰ প্ৰতিনিধি, ১৯৬৯।\nমৃত্যুঞ্জয় , অসম বুক ডিপো, ১৯৭০; সাহিত্য প্ৰকাশ, ১৯৮০ [হিন্দী, ইংৰাজী, উৰিয়া আৰু মালয়ালম ভাষালৈ অনূদিত হৈছে।]\nচিনাকি সুঁতি, শ্ৰীভূমি পাবলিছিং হাউছ, ১৯৭১।\nডাইনী, 'সংলাপ', ১৯৭১, ১৯৭৬।\nপাৰিব্ৰাজক, 'আমাৰ প্ৰতিনিধি', ১৩শ বছৰ, ২য় সংখ্যা, ১৯৭২।\nকবৰ আৰু ফুল, বাণী প্ৰকাশ, ১৯৭২।\nবল্লৰী, 'লয়াৰ্ছ বুক ষ্টল', ১৯৭৩।\nএটি নিশা, 'আমাৰ প্ৰতিনিধি', ১৩শ বছৰ, ৫ম সংখ্যা, ১৯৭৩।\nটব আৰু ইডা, 'আমাৰ প্ৰতিনিধি', ৰঙালী বিহু সংখ্যা, ১৯৭৩।\nৰঙা মেঘ, 'আমাৰ প্ৰতিনিধি', ১২শ বছৰ, ২য় সংখ্যা, ১৯৭৬।\nমুনিচুনিৰ পোহৰ, আমাৰ প্ৰতিনিধি, এপ্ৰিল ১৯৭৬, ১৯৭৯।\nফুল কোঁৱৰৰ পক্ষী ঘোঁৰা, 'প্ৰকাশ', ১৯৭৮।\nকালৰ হুমুনিয়া, অসম লেখক সমবায় সমিতি লিঃ, ১৯৮২।\nবুঢ়ী আইতাৰ পুৰাণ, ১৯৯৩।\nব্ৰহ্মচাৰী [ ফৰাচী নাট্যকাৰ মলিয়েৰৰ Turtusse'ৰ অনুবাদ।]\nএজন খঙাল যুৱক\nসীমাই আমনি কৰে, লেখকৰ দ্বাৰা প্ৰকাশিত, গুৱাহাটী, ১৯৭৫।\nশৰৎ চন্দ্ৰৰ উপন্যাস, পৰিণীতা, ১৯৪৭।\nডি ডি কোসাম্বীৰ 'ভাৰতৰ ইতিহাস'।\nসাহিত্য-সংস্কৃতি বিষয়ক গ্ৰন্থ\nডেৰশ বছৰৰ অসমীয়া সংস্কৃতিত এভূমুকি, অসম প্ৰকাশন পৰিষদ, ১৯৭৮।\nমপিন উছৱ, অসম সাহিত্য সভা, ১৯৭৪।\nসংবাদ সাহিত্য, ১৯৭৪।\nHumar and Satire in Assamese Literature, Sterling Publishers Private Ltd, ১৯৮২।\n↑ 4.0 4.1 4.2 4.3 4.4 4.5 4.6 4.7 4.8 4.9 সংকলক : ডক্টৰ হেমন্তকুমাৰ শৰ্মা (আগষ্ট, ১৯৮৩). বীৰেন্দ্ৰ কুমাৰ ভট্টাচাৰ্যৰ সাহিত্য-কৃতি. চন্দ্ৰ প্ৰকাশ. পৃষ্ঠা. ২৫৫.\n"https://as.wikipedia.org/w/index.php?title=বীৰেন্দ্ৰ_কুমাৰ_ভট্টাচাৰ্য&oldid=321545"ৰ পৰা অনা হৈছে\nএই পৃষ্ঠাখন ১৯ মে', ২০২২ তাৰিখে ০৮ঃ০০ বজাত অন্তিম সংশোধন কৰা হৈছিল।
